SKRIFTLIG FORESPØRGSEL P-2824/00

af Peter Skinner (PSE) til Kommissionen

(4. september 2000)

Om: Færgefarten over Den Engelske Kanal

Er Kommissionen klar over, at færgeselskaberne i det sydøstlige England, nemlig P&O/Stena Line og Sea France, har fordoblet deres billetpriser i de seneste to år, og over, at der ikke er nogen prisforskel eller konkurrence mellem ovennævnte færgeselskaber og Euro Tunnel-selskabet?

Er Kommissionen enig i, at det eksisterer en mulighed for, at alle befordringsselskaber over (eller under) Kanalen driver et monopol, hvilket fuldstændig er i strid med EU-lovgivningen? Hvad agter Kommissionen i givet fald at foretage?

Færgeselskaberne, som driver ruten mellem Portsmouth og Frankrig, tager den samme pris som selskaberne, der driver ruten mellem Dover og Calais, selv om førstnævnte rute er dobbelt så lang? Færgeselskaberne, der driver ruten fra Portsmouth til Frankrig har kun sat billetpriserne op med et rimeligt beløb? Vil Kommissionen være rede til at undersøge dette usædvanlige forhold?

Er Kommissionen enig i, at private transportselskaber i EU hverken kan gøre salg af billetter betinget af opgivelse af en adresse i Europa som rejsens endemål eller begrænse omfanget af den bagage, som bilpassagerer, der er i besiddelse af en endagsbillet, kan medføre over Den Engelske Kanal?

Endelig bedes Kommissionen oplyse, om den er enig i, at afskaffelsen af salget af afgiftsfrie varer på Kanalfærgerne ikke har medført et fald i salget af disse varer, da de stadig er væsentligt billigere end varer, der købes i land?

Svar afgivet på Kommissionens vegne af Mario Monti

(26. september 2000)

I det ærede medlems første spørgsmål hedder det, at P&O Stena Line og SeaFrance har fordoblet deres billetpriser fra £ 100 til £ 200 i de sidste to år, og at der ikke er nogen prisforskel eller konkurrence mellem disse selskaber og Eurotunnel. Desværre nævner det ærede medlem ikke, hvilken form for billetter disse priser gælder (enkelt, retur, antal bilpassagerer osv.). Kommissionens stikprøvemæssige sammenligning af de tre omtalte selskabers tilbud viser, at de tilbyder priser lige fra £ 37 til £ 332, og at Eurotunnel tilsyneladende gennemsnitligt tager betydelig højere priser end de to færgeselskaber. Sammenligningen beviser også klart, at der er priskonkurrence mellem de to færgeselskaber.

Med hensyn til det andet spørgsmål, deler Kommissionen det ærede medlems mening om, at der bør være reel konkurrence mellem de færgeselskaber, der varetager trafikken over Kanalen. Selvom en sammenligning af billetpriserne synes at vise, at der i øjeblikket finder en sådan konkurrence sted, vil Kommissionen naturligvis have ovennævnte mål for øje, når den skal træffe beslutning om eventuel forlængelse af den nuværende fritagelse for joint venture-selskabet P&O Stena Line en fritagelse, der, som det ærede medlem nævner, udløber i marts 2001.

I det tredje spørgsmål, nævner det ærede medlem, at de færgeselskaber, der driver ruten mellem Portsmouth og Frankrig, forlanger samme pris som de selskaber, der driver ruten mellem Dover og Calais, selvom rejsen fra Portsmouth er dobbelt så lang som fra Dover. Efter Kommissionens mening er det usandsynligt, at der er direkte overensstemmelse mellem en overfarts længde og de udgifter, selskabet har til færgedriften. Det er også usandsynligt, at de fleste kanalpassagerer ville synes, at en overfart fra Portsmouth har større økonomisk værdi end en overfart fra Dover. På denne baggrund ville det ikke være unormalt, hvis billetpriserne for de to overfarter lå på nogenlunde samme niveau.

I det fjerde spørgsmål nævner det ærede medlem nogle restriktioner ved salg af endags-returbilletter til kanaloverfarten. Hvis dette spørgsmål vedrører en praksis, der rent faktisk følges af et eller flere selskaber, ville Kommissionen være taknemmelig for yderligere oplysninger om denne praksis, så den kan give det ærede medlem et relevant og fyldestgørende svar.

Kommissionen forstår det sidste spørgsmål sådan, at det ærede medlem giver udtryk for, at varer, der tidligere blev solgt afgiftsfrit, fortsat sælges til priser (inkl. afgifter), der ligger væsentligt under dem, der forlanges på land, og at salget af disse varer derfor ikke er faldet. Kommissionen er ikke i stand til at bekræfte, at dette er tilfældet, og ville derfor være yderst taknemmelig, hvis det ærede medlem kunne fremsende de oplysninger, der ligger til grund for denne udtalelse.